FI Euroopan unionin virallinen lehti C 67/26

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2010/C 67/10

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”MARRONE DELLA VALLE DI SUSA”

EY-N:o: IT-PGI-0005-0564-08.11.2006

SMM ( X ) SAN ( )

1. Nimi:

”Marrone della Valle di Susa”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Nimitystä ”Marrone della Valle di Susa” käytetään kuvaamaan seuraavista viidestä paikallisesta ekotyypistä saatavaa hedelmää: Marrone di San Giorio di Susa, Marrone di Meana di Susa, Marrone di Sant’Antonino di Susa, Marrone di Bruzolo ja Marrone di Villar Focchiardo. Ekotyyppi ilmoitetaan usein viittaamalla alkuperäkunnan nimeen. Kulutukseen saatettaessa tuotteella on oltava seuraavat ominaisuudet: kussakin piikkisessä kehdossa saa olla enintään kolme pähkinää; soikea muoto, kärki lähes litteä, nukkainen, kärjen päässä näkyvillä niin ikään nukkaista emin vartalon jäännöstä; siemenkuori väriltään kellertävän tummanruskea, ja siinä esiintyy myös punertavia vivahteita ja 25–30 tummempaa juovaa; siemenvalkuainen väriltään kellertävän pähkinänruskea, vain kevyesti siemenen sisään työntyvä ja helposti siemenestä irtoava; soikea tai hieman neliskulmainen litteä siemenpohja, joka ei ulotu syrjille, väriltään vaaleampi kuin siemenkuori, reunoiltaan hieman nukkainen; siemenen kiinnityskohdan arpi on keskikokoinen tai suuri ja muodostaa selvästi nähtävissä olevan tähdenmuotoisen kuvion; keskikokoinen tai suuri hedelmä, enintään 85 kpl/kg; siemeniä yksi hedelmää kohti, malto valkoinen tai kermanvärinen, rapea ja maultaan miellyttävän makea, pinta lähes sileä.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Korjuun, erottelun, puhdistuksen, kokolajittelun ja curatura-liotuksen on tapahduttava yksilöidyllä maantieteellisellä alueella. Tuote, jota ei ole saatettu markkinoille 30 päivän kuluessa korjuusta, liotetaan, mikä auttaa ylläpitämään tuotteen säilyvyyden. Liotus tapahtuu yksinomaan vedessä, joko kylmänä, jolloin hedelmät upotetaan huoneenlämpöiseen veteen 2–8 päiväksi, tai kuumana, jolloin liotusaika 48-asteisessa vedessä on 50 minuuttia, minkä jälkeen hedelmiä liotetaan kylmässä vedessä toiset 50 minuuttia. Tällainen käsittely ei vahingoita tuotteen tyypillisiä ominaisuuksia.

3.6 Viipalointia, raastamista, pakkaamista jne. koskevat erityiset säännöt:

Marrone della Valle di Susa on saatettava kulutukseen saatettava kulutukseen seuraavissa tarjontamuodoissa: pakattuna verkkopusseihin (1–2–2,5–3 tai 10 kg) tai ilmatiiviisti suljettuihin säkkeihin (5–10–25 tai 50 kg). Tuore tuote voidaan saattaa kulutukseen tuotantovuoden syyskuun 25 päivästä alkaen.

3.7 Merkintöjä koskevat erityiset säännöt:

Pakkauksia suljettaessa niihin on kiinnitettävä etiketti, jossa on tuotteen tunnus ja suojattu maantieteellinen merkintä ”Marrone della Valle di Susa” selkein, lähtemättömin ja muista merkinnöistä selvästi erottuvin kirjaimin. On myös sallittua lisätä tiedot, joista ilmenee pakkaajan nimi, toiminimi ja osoite sekä tuotantovuosi ja alkuperäinen bruttopaino.

SMM-tunnuksessa on kuvattuna eteenpäin kaatunut täysi kastanjasäkki, jonka avoimesta suusta tulee ulos kastanjoita.

4. Maantieteellisen alueen tarkka rajaus:

Maantieteellinen alue käsittää kaikki Val di Susan kunnat, joissa kyseistä kastanjaa perinteisesti viljellään. Se koostuu kaikista niistä kunnista, joiden pinnankorkeus, sijaintisuunta ja vuotuinen keskilämpötila mahdollistavat kastanjanviljelyn. Marrone della Valle di Susan tuotantoalue käsittää seuraavien kuntien alueet kokonaisuudessaan Torinon maakunnassa: Almese, Avigliana, Borgone Susa, Bruzolo, Bussoleno, Caprie, Chianocco, Chiomonte, Chiusa San Michele, Condove, Exilles, Giaglione, Gravere, Mattie, Meana di Susa, Mompantero, Novalesa, Rubiana, Salbertrand, San Didero, San Giorio di Susa, Sant’Ambrogio di Torino, Sant’Antonino di Susa, Susa, Vaie, Venaus, Villar Dora ja Villar Focchiardo.

5. Yhteys maantieteelliseen alueeseen:

5.1 Maantieteellisen alueen erityisyys:

Runsaasti runkoainesta ja hiekkaa sisältävä maaperä, kalliokerrostumien pinnanmuodostus ja maaston kaltevuus vaikuttavat Valle di Susan ja siten myös kastanjaviljelmien vesitasapainoon. Ilmastolle on ominaista Valle di Susan sijainnista Sangonen ja Lanzon laaksojen välissä johtuva kohtuullisen alhainen sademäärä, ja myös alueen eteläpuolella sijaitseva Orsieran ylänkö hillitsee Välimereltä peräisin olevien kosteiden ilmamassojen vaikutusta. Näiden maasto- ja maaperäolosuhteiden ansiosta hedelmäntuotantoon tarkoitetut kastanjaviljelmät voivat kehittyä kyseisellä alueella ihanteellisissa olosuhteissa. Puut kasvavat voimakkaiksi antaen hedelmille niille ominaiset aistinvaraiset laatuominaisuudet.

5.2 Tuotteen erityisyys:

Tuotteen erityisominaisuudet liittyvät mallon väriin ja rapeuteen, makeaan runsasaromiseen makuun ja hedelmien suhteellisen suureen kokoon. Näiden ominaisuuksien ansiosta Marrone della Valle di Susa on erittäin arvostettu tuote sekä kotimaan että ulkomaiden markkinoilla.

5.3 Syy-seuraussuhde, joka yhdistää maantieteellisen alueen tuotteen laatuun tai ominaisuuksiin (kun kyseessä SAN) tai tuotteen erityislaadun tuotteen maineeseen tai muihin ominaisuuksiin (kun kyseessä SMM):

Suojatulle maantieteelliselle merkinnälle ”Marrone della Valle di Susa” haetaan hyväksyntää ennen muuta tuotteen vuosisataisen kiistattoman maineen vuoksi. Alueen kastanjanviljelystä on olemassa todisteita jo vuodesta 1200.

Erityisesti on syytä mainita Villarfocchiardon ja San Giorio di Susan kuntien rajamailla sijainnut temppeliherrojen ritarikunnalle kuulunut castagneretum di Templeris, josta edelleen löytyy alueen vanhin kastanjapuukanta. Keskiajalla kastanjan merkitys paikallistaloudelle oli ratkaiseva, koska sadonkorjuu takasi sekä palkitsevaa työtä että korvaamattoman ravinnonlähteen.

Myöhemmin viljely levisi luostarilaitoksen ansiosta, ja kaikkialle Valle di Susaan istutettiin laajoja kastanjaviljelmiä, joissa käytettiin paikallisia ekotyyppejä, joista edelleen saadaan erittäin arvostettuja ja kysyttyjä kastanjoita, jotka soveltuvat sekä nautittavaksi tuoreina että sokerikuorrutettujen kastanjoiden (marrons glacés) valmistukseen.

Valle di Susan kastanjoiden pitkästä perinteestä todistavat monet asiakirjat, kuten tunnettujen italialaisten ja ulkomaisten jalostusyritysten tilauslomakkeet, joista vanhimmat ovat peräisin 1800-luvun lopusta.

Marrone della Valle di Susasta on kirjoitettu runsaasti artikkeleita erikoisjulkaisuissa ja paikallisissa viikkolehdissä, ja tuote on mukana myös Torinon maakunnan tyypillisiä tuotteita esittelevässä herkkukorissa.

Lisäksi Marrone della Valle di Susan kunniaksi on viimeisten neljän vuosikymmenen ajan järjestetty suosittu juhla, joka kerää noin 50 000 kävijää.

Eritelmän julkaisutiedot:

Hallitus on aloittanut kansallisen väitemenettelyn julkaisemalla 3 päivänä helmikuuta 2006Italian tasavallan virallisen lehden numerossa 28 ehdotuksen suojatun alkuperänimityksen ”Marrone della Val di Susa” hyväksymiseksi.

Eritelmän täydellinen teksti on saatavissa internet-osoitteessa

— joko seuraavan linkin kautta: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg tai

— menemällä suoraan ministeriön www-sivuston etusivulle (http://www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all’esame dell’UE [regolamento (CE) n. 510/2006]”.

(1) EUVL L 93, 31.3.2006, s. 12.